**Vorbis** on patentiton ja lisenssimaksuton häviöllinen äänenpakkausmenetelmä, joka pohjautuu avoimeen lähdekoodiin. Se on joidenkin puolueettomien testien mukaan äänenlaadultaan parempi kuin MP3, muttei ole voittanut sitä laitetuessa ja yleisyydessä. Sen kehittämistä on ohjannut Xiph.org-säätiö. Vorbis-hanke aloitettiin 1998 kun Fraunhofer Gesellschaft, MP3:n kehittäjä, ilmoitti alkavansa periä lisenssimaksuja MP3-tekniikasta. Tarve vapaasti käytettävälle ja lisenssimaksuttomalle äänenpakkausmenetelmälle oli niin suuri, että hanke nähtiin tarpeelliseksi. Lopullinen versio 1.0 julkaistiin 19. heinäkuuta 2002.

Ogg on tiedostomuoto, johon Vorbis-pakattu ääni usein yksikseen tallennetaan. Vorbis-koodekilla pakattua ääntä voi käyttää myös esimerkiksi ääniraitana DivX-pakatun videon kanssa.

Käyttö
------

Vorbis-muotoista ääntä pakkaavat ja toistavat ohjelmat ovat vapaasti kaikkien käytettävissä, ja jotkin suositut videopelit ovat käyttäneet niitä äänitehosteisiin ja musiikin tallentamiseen; esimerkiksi suositun *Unreal*-pelisarjan luoja Epic Games käyttää nykyään peleissään Vorbis-pakattua ääntä. Musiikin suoratoistopalvelu Spotify hyödyntää laajasti Vorbis-tekniikkaa.

Ogg Vorbisia voidaan käyttää myös Internet-radioissa esimerkiksi Icecast-lähetysmenetelmän kautta, mikä mahdollistaa täysin ilmaisen nettiradiolähetysmenetelmän.

Ogg Vorbis ja videoformaatti Ogg Theora mainittiin alun perin HTML5:n standardiehdotuksessa suosituksena, mutta maininta poistettiin standardista Applen ja Nokian vaatimuksesta.

Ogg Vorbisia purkavia piirejä ei ole juurikaan olemassa, joten sitä käyttävien kannettavien laitteiden toistoaika on lyhyempi esimerkiksi MP3:een verrattuna. Ilmaiseen Ogg Vorbisiin verrattuna MP3:n lisenssimaksu oli 0,75 dollaria laitetta kohti tai vähintään 15 000 dollaria vuodessa. MP3-formaatin patentit vanhenivat huhtikuussa 2017, joten sekin on nykyisin vapaa tiedostoformaatti.

Vapaan, modernin äänenpakkauksen kehitys on edennyt Vorbiksesta. Vuonna 2012 esitetty avoin Opus -pakkaus edustaa markkinoiden parhaimmistoa äänenlaadussa, on osa WebRTC -rajapintaa ja on laajasti käytössä esimerkiksi Youtube-videopalvelussa.

Lisensointi
-----------

Vorbis formaatin määritykset ovat vapaasti käytettävissä. Xiph.Org säätiö kuitenkin varaa itselleen oikeuden muuttaa määrityksiä ja myöntää sertifikaatteja. Kirjastot julkaistaan  BSD-lisenssillä ja loput työkaluohjelmat GPL-lisenssillä.

Lähteet
-------

1. ↑  Amorim, Roberto: Results of Multiformat at 128kbps public Listening Test *listeningtests.t35.com*.  23.5 2004.  Arkistoitu 16.8.2011. Viitattu 3.10 2007. (englanniksi)
2. ↑  Amorim, Roberto: Results of Dial-up bitrate public Listening Test *listeningtests.t35.com*.  11.7 2004.  Arkistoitu 20.8.2011. Viitattu 3.10 2007. (englanniksi)
3. ↑  OGG Vorbis 1.0 -- vihdoinkin *fin.afterdawn.com*. Viitattu 31.5.2007.
4. ↑  Vorbis.com: FAQ *vorbis.com*. Viitattu 5.6.2007.
5. ↑  Audio settings - Spotify *Spotify*. Viitattu 5.2.2018. (englanniksi)[vanhentunut linkki]
6. ↑
7. ↑
8. ↑
9. ↑  mp3licensing.com - Royalty Rates *mp3licensing.com*. Viitattu 31.5.2007.
10. ↑  The world’s most popular audio file format arrives at Wikimedia – Wikimedia Blog *blog.wikimedia.org*. Viitattu 5.2.2018. (englanniksi)
11. ↑  Newly standardized Opus audio codec fills every role from online chat to music *Ars Technica*. Viitattu 5.2.2018. (englanniksi)
12. ↑  Hoene, Christian, Valin, Jean-Marc, Vos, Koen, Skoglund, Jan: Summary of Opus listening test results *tools.ietf.org*. Viitattu 5.2.2018. (englanniksi)
13. ↑  Opus Support for WebRTC – Mozilla Hacks - the Web developer blog *Mozilla Hacks – the Web developer blog*. Viitattu 5.2.2018. (englanniksi)
14. ↑  What audio formats and codecs are used for YouTube videos? *sound.stackexchange.com*. Viitattu 5.2.2018.
15. ↑  Vorbis.com: FAQ (Lisenssitietoa) *vorbis.com*. Viitattu 12.12. 2011. (englanniksi)

Xiph.org

|  |  |
| --- | --- |
| Ogg-projekti | 
* Vorbis
* FLAC
* SPEEX
* CELT
* Tremor
* Opus
* Theora
* Tarkin
* OggMNG
* Daala
* CMML
* Writ

 |
| Muuta | 
* cdparanoia
* Icecast
* Ices
* XSPF

 |